KIRJALLINEN KYSYMYS E-3338/02 esittäjä(t): Kathleen Van Brempt (PSE) komissiolle. Rahailluusio.



Virallinen lehti nro 155 E , 03/07/2003 s. 0138 - 0139



KIRJALLINEN KYSYMYS E-3338/02 esittäjä(t): Kathleen Van Brempt (PSE) komissiolle (26. marraskuuta 2002) Aihe: Rahailluusio Velkajärjestelyjen määrä on noussut 7 prosentilla Alankomaissa euron käyttöönoton jälkeen. Tärkeimpänä syynä ei ole hintojen nousu vaan rahailluusio, koska kuluttajat ovat menettäneet viitekohtansa. Viime vuonna kuluttajat valitsivat tarjolla olleista tuotteista kalleimmat. Ilmeisesti useiden ihmisten on vaikeaa arvioida, onko tuotteen eurohinta korkea vai alhainen. Onko komissio tietoinen velkajärjestelyjen määrän kasvusta EU:ssa? Jos näin on, onko komissiolla tilastotietoja asiasta? Jos näin on, mikä on komission mukaan syynä velkajärjestelyjen määrän kasvuun? Mikä on komission mielestä nk. rahailluusion osuus velkajärjestelyjen määrän kasvun suhteen? Monilla eurooppalaisilla kuluttajilla on vaikeuksia euron käytössä. Aikooko komissio ryhtyä toimenpiteisiin kuluttajien auttamiseksi, jotta he tottuisivat paremmin euron käyttöön? Jos näin on, mitkä ovat merkittävimmät aloitteet alalla? David Byrnen komission puolesta antama vastaus (3. helmikuuta 2003) On syytä erottaa toisistaan eurooppalaisten kotitalouksien ylivelkaantuminen yleensä ja sellainen ylivelkaantuminen, joka mahdollisesti liittyy euron käyttöönottoon ja rahailluusion käsitteeseen. Komissio käynnisti ylivelkaantumisesta vuonna 2001 tilastotutkimuksen, jonka suoritti Opinion Research Corporation Orc Macro ja joka on saatavilla verkossa(1). Mitä tulee rahailluusioon, komissiolla ei ole todisteita siitä, että euron käyttöönotto olisi aiheuttanut tällaisia ongelmia yleisesti. Joissakin maissa kansalaisilla on kuitenkin ollut vaikeuksia sopeutua euron arvoon, mistä on aiheutunut jonkin verran epäselvyyksiä hintojen suhteen varsinkin silloin, kun muuntamistaso on voinut johtaa kuluttajia virheellisiin tulkintoihin. Alankomaissa kansallinen budjettitietoinstituutti NIBUD on toteuttanut tutkimuksen, jonka mukaan 8 % kotitalouksista (eli n. 185 000 henkeä) on tällä hetkellä tai pian ylivelkaantuneita ns. rahailluusion takia. Tutkimuksen mukaan nämä henkilöt eivät ole ottaneet huomioon euron ja Alankomaiden guldenin arvon välistä eroa (n. 1 : 2). Kulutusmallit, joissa eroa ei oteta huomioon ja pidetään valuuttojen arvoa suurin piirtein samana, voivat luonnollisesti johtaa ongelmiin. NIBUD-tutkimus, Financiële problemen door de invoering van de Euro on saatavilla verkossa osoitteessa www.nibud.nl. Komissio seuraa tätä aihealuetta, mutta tällä hetkellä on vaikeaa tehdä mitään varmoja ennusteita tulevasta kehityksestä. Komissio ei ole tietoinen muista NIBUD-tutkimuksen tapaisista tutkimuksista, jotka koskisivat muita maita kuin Alankomaita. 19. joulukuuta 2002 annetussa komission tiedonannossa Vuosi euroseteleiden ja -kolikoiden käyttöönotosta(2) käsitellään muuntokertoimen aiheuttamaa hämmennystä sekä yleistä euron omaksumista (ks. kohdat 4.2 ja 4.3). Edellä mainitun tiedonannon mukaisesti ja auttaakseen kuluttajia tottumaan hintojen ajattelemiseen euroina vähittäissektori jatkaa kaksoishinnoittelua enintään 30. kesäkuuta 2003 asti ja tiedottaa tästä muutoksesta asiakkailleen hyvissä ajoin etukäteen. Euroseteleiden ja -kolikoiden käyttöönotto on sujunut mallikkaasti. Asianmukaisia toimia kuluttajien tutustuttamiseksi euroon toteutettiin ennen kuin euroon siirryttiin vuonna 2002, ja toimet onnistuivat melko hyvin. (1) http://europa.eu.int/comm/consumers/policy/developments/fina_serv/fina_serv06_en.pdf. (2) KOM(2002) 747 lopullinen, 19.12.2002.